Die Gereformeerde kerk Messina is die sewende oudste van die 25 gemeentes in die GKSA se Klassis Limpopo, wat ook enkele gemeentes in Zimbabwe insluit. In 1960 het die gemeente 96 belydende en 95 dooplidmate gehad en in 2015 onderskeidelik 117 en 43. Benewens die hoofdorp, Messina, sluit die gemeentegrense ook enkele omliggende nedersettings en die suide van Zimbabwe in. Al is Messina eers in 1954 afgestig, het die gemeente ’n lang voorgeskiedenis wat opgeteken staan in die verhaal van die Gereformeerde kerke Waterberg, Pietersburg en Louis Trichardt. Reeds vanaf die Gereformeerde Kerk se stigting in 1859 was daar ’n Gereformeerde kerk Zoutpansberg met sy middelpunt op Schoemansdal, maar veral weens die aanvalle deur Vendakrygers het die lidmate weggetrek na die omgewing van die latere Pietersburg sodat Zoutpansberg in 1868 ontbind het. Reeds voor 1898 was daar Gereformeerde lidmate in die Soutpansberg-gebied, maar destyds het hulle nog tot die Gereformeerde kerk Pietersburg behoort. Tot 1920 was Pietersburg in kombinasie met Waterberg, wat ook in die stigtingsjaar van die Gereformeerde Kerk tot stand gekom het. Op 26 Junie daardie jaar het die Pietersburgse kerkraad toestemming verleen dat ’n eie ouderling en diaken vir Messina gekies word.